次韻曹宰聽舅氏彈琴
作者：方岳
朝代：宋

paragraphs: 有客夜鼓龍門琴，風露漠漠侵秋庭。
妙彈幽響落指外，此意難以兩耳聽。
參橫斗轉四山寂，但聞別鶴之夜怨，離鸞之晨吟。
挐音誰適鳴滄浪，寅緣葦間情衋傷。
忽然浩歎聲軒昂，二十八宿俱韜藏。
少焉月出流寒光，但見山蒼蒼兮江泱泱。
爾乃舂容大篇，寂寞短章。
謬攸一笑天所吝，亦恐此樂不可常。
吾當爲君譜入渭陽操，莫彈履霜似傷孝。
碧桐翠竹夜生寒，折楊皇華何足道。
人生百年幾今夕，我思古人心忽忽。
黄金擬鑄鍾子期，此言每墮槐安國。